《蒙阴感事》
清代·吴唐林

征车摇摇入齐甸，七日已抵蒙阴县。东蒙山下居民稀，附郭村墟少烟爨。

土人见客前致辞，坐语沙中溯离乱。连年寇盗满东都，河北官军苦征战。

兖曹颍毫逋逃多，连骑呼群日东窜。纷然贼骑翻山来，去岁穷乡尽遭难。

仓储劫掠庐舍焚，十室丁男九分散。即今贼退事少平，比县干戈苦传箭。

四方襁负犹未归，为恐原燎更重煽。原田每每无人耕，茂草荒凉野花茜。

往来孔道无人行，今日单车喜重见。感此弥怀陵谷悲，再来已值沧桑变。

我亦乡关付劫灰，回望南云泪如霰。

作者简介：（1835—1890）江苏阳湖人，字子高，号晋壬，别号苍缘。咸丰十一年举人，官浙江候补知府。工隶书，偶作小品山水，亦佳。善诗词。有《横山草堂全集》。